REGOLAMENT TAL-KUMMISSJONI (KE) Nru 1307/2008
tad-19 ta’ Diċembru 2008
li jiffissa l-prezzijiet ta’ referenza għal ċerti prodotti tas-sajd għas-sena tas-sajd 2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 104/2000 tas-17 ta' Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1), u b'mod partikolari l-Artikolu 29(1) u (5) tiegħu,
Billi:
(1)
Ir-Regolament (KE) Nru 104/2000 jistabbilixxi illi l-prezzijiet ta' referenza validi għall-Komunità jistgħu jiġu ffissati kull sena, skont il-kategorija ta' prodotti, għall-prodotti li huma s-suġġett ta' sospensjoni tat-tariffa skont l-Artikolu 28(1). L-istess jgħodd għal prodotti li, billi jkunu jew soġġetti għal tnaqqis tariffarju li jorbot taħt it-WTO jew xi arranġamenti preferenzjali oħra, għandhom jikkonformaw ma’ prezz ta' referenza.
(2)
Skont l-Artikolu 29(3)(a) tar-Regolament (KE) Nru 104/2000, il-prezz ta’ referenza għall-prodotti elenkati fl-Anness I, il-Partijiet (A) u (B) ta’ dak ir-Regolament, għandu jkun l-istess bħall-prezz ta’ rtirar, stabbilit skont l-Artikolu 20(1) ta' dak ir-Regolament.
(3)
Il-prezzijiet Komunitarji tal-irtirar għall-prodotti konċernati huma stabbiliti għas-sena tas-sajd 2009 bir-Regolament tal-Kummissjoni (KE) Nru 1309/2008 (2).
(4)
F’konformità mal-Artikolu 29(3)(d) tar-Regolament (KE) Nru 104/2000, il-prezz ta’ referenza għall-prodotti minbarra dawk elenkati fl-Annessi I u II għal dak ir-Regolament għandu jiġi stabbilit b’mod partikolari fuq il-bażi tal-medja aġġustata tal-valuri tad-dwana rreġistrati fis-swieq tal-importazzjoni jew fil-portijiet tal-importazzjoni fit-tliet snin immedjatament qabel id-data li fiha jiġi stabbilit il-prezz ta’ referenza.
(5)
Ma hemmx ħtieġa li jiġu stabbiliti l-prezzijiet ta' referenza għal dawk il-prodotti koperti mill-kriterji stabbiliti fl-Artikolu 29(1) tar-Regolament (KE) Nru 104/2000 li jiġu importati minn pajjiżi terzi fi kwantitajiet insinifikanti.
(6)
Il-miżuri li hemm provvediment dwarhom f'dan ir-Regolament huma konformi mal-opinjoni tal-Kumitat ta' Ġestjoni għall-Prodotti tas-Sajd,
ADOTTAT DAN IR-REGOLAMENT:
Artikolu 1
Il-prezzijiet ta' referenza għas-sena ta' sajd 2009 tal-prodotti tas-sajd, kif imsemmi fl-Artikolu 29 tar-Regolament (KE) Nru 104/2000, huma stipulati fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta' Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2008.